### Beslutning

Godkendt.

### Sagsfremstilling

### Resume og sagens baggrund

Kommunalbestyrelsen har afsat 12 mio. kr. til ’Få det Fikset’ initiativer. Rammerne for initiativerne blev formidlet i 2019 til de 22 byer over 200 indbyggere. De forskellige byer arbejder via aktionsgrupper med indsatser/initiativer. På mødet forelægges et initiativ i Eskebjerg lokalområde, som ønsker at opføre shelters og udendørs toilet til gavn for borgere, turister og spejdere, med henblik på beslutning om frigivelse af midler til forslaget. Administrationen har i forhold til forslaget forholdt sig til aktions-gruppens beskrivelse af gennemførsel og de krav som har ligget til grund for ’Få det Fikset’ projektet.

### Indstillinger

Direktøren indstiller, at ansøgningen godkendes med en rammebevilling på 175.080 kr., under forudsætning af, at alle myndighedsgodkendelser indhentes inden projektet realiseres.

Behandling

Økonomiudvalget, Kommunalbestyrelsen.

### Sagsfremstilling

Kommunalbestyrelsen har for perioden 2019-2022 afsat en pulje til projekter i lokalsamfundene – ’Få det Fikset’ -puljen. Der er i alt afsat 14 mio. kr. fordelt med to mio. kr. til byer under 200 indbyggere og landdistrikter, og resten til 22 specifikke byer/områder.

Rammerne for anvendelse af puljen er beskrevet i et bilag til budgetaftalen. Hovedpunkterne heri er,

* at puljen skal anvendes til investeringer i anlæg og by-inventar, der enten ikke findes i dag eller som skal ændres/udvides. Og uanset formål skal anvendelsen være rettet mod det offentlige rum.

* at der skal etableres en demokratisk proces i hvert lokalsamfund. Og det enkelte lokalsamfund indstiller projekterne til kommunen med endelig godkendelse i økonomiudvalg og kommunalbestyrelse.

De konkrete ansøgninger fra Eskebjerg lokalområde:

Eskebjergområdet har holdt borgermøde den 11. august 2021, hvor de projekter, som aktionsgruppen i Eskebjerg har valgt at prioritere, blev præsenteret for de fremmødte borgere.

Følgende projekter blev godkendt på mødet:

1. Forbedringer i og ved forsamlingshuset
2. Opførelse af shelters på 'engen' i Eskebjerg
3. Udendørs toilet i forbindelse med spejderhytten - også til gavn for besøgende i shelters

Projekt 1 søges der særskilt til.

Eskebjerg lokalområde ønsker at opføre to shelters på 'engen' i Eskebjerg, syd for det areal, hvor spejderhytten er beliggende. Ved shelterne etableres en bålplads, bord/bænkesæt og et arbejdsbord. Shelterne skal anvendes som raste- og/eller overnatningsplads for turister på eksempelvis Istidsruten, til borgere i byen og de lokale foreninger herunder spejdergruppen. Derudover ønsker lokalområdet at etablere et udendørs toilet i forlængelse af den eksisterende spejderhytte, som skal kunne benyttes af besøgende i shelterne via en sti, der anlægges til hytten. Spejderne vil også kunne benytte toilettet, når de har udendørs aktiviteter, så de ikke skal inden for.

*Drift og vedligeholdelse* Lokalområdet forventer, at shelterne er vedligeholdelsesfri og spejderne vil holde opsyn i forbindelse med de ugentlige spejdermøder. Toilet etableres i forbindelse med spejderhytten og spejderne vil varetage rengøringen og vedligeholdelsen af det efterfølgende.

*Administrationens bemærkninger* Der skal søges landzonetilladelse og byggetilladelse til shelterområdet, og byggetilladelse til toilettet.
 Lokalområdet er anmodet om at afsætte midler til drift og vedligehold, idet intet er vedligeholdelsesfrit samt til uforudsete udgifter ifm. etableringen.

Ellers vurderer administrationen, at projektet lever op til retningslinjerne for 'Få det Fikset'-puljen.

Ansøgning fra området samt Bilag 1: Retningslinjer for Få det Fikset-puljen er vedlagt som bilag.

### Økonomiske konsekvenser

Eskebjerg lokalområdes samlede andel af puljen til Lokalsamfundenes ’Få det Fikset’ projekter er 250.000 kr. De samlede omkostninger til projekterne 2 og 3 er estimeret til 175.080 kr. .

Hvis projekterne med etablering af shelters og toilet godkendes, er restrådighedsbeløbet herefter 74.920 kr.
 Dog skal fratrækkes evt. tilskud til projekt 1: Forbedringer i [adresse] på 59.956,24 kr., hvis dette godkendes efter særskilt ansøgning i Økonomiudvalg og Kommunalbestyrelse.

Når projektet er gennemført og de endelige omkostninger er kendt, vil en eventuel uforbrugt del af rammen til etablering af shelters og toilet, kunne tilgå øvrige ’Få det Fikset’ projekter i Eskebjerg.

[adresse] bemærkninger er indarbejdet i sagen.

### Sagens forløb

08-12-2021 Økonomiudvalget 2021
Anbefales.
 15-12-2021 Kommunalbestyrelsen
Godkendt.